CELEX: 62021TN0262
Language: sk
Date: 2021-05-13 00:00:00
Title: Vec T-262/21: Žaloba podaná 13. mája 2021 – Janukovič/Rada

12.7.2021   
            
            
               SK
            
            
               Úradný vestník Európskej únie
            
            
               C 278/54
            
         
      Žaloba podaná 13. mája 2021 – Janukovič/Rada
      (Vec T-262/21)
      (2021/C 278/74)
      Jazyk konania: angličtina
      
         Účastníci konania
      
      
         Žalobca: Viktor Fedorovič Janukovič (Rostov nad Donom, Rusko) (v zastúpení: B. Kennelly, advokát)
      
         Žalovaná: Rada Európskej únie
      
         Návrhy
      
      Žalobca navrhuje, aby Všeobecný súd:
      
                  —
               
               
                  žalobca navrhuje zrušenie rozhodnutia Rady (SZBP) 2021/394 zo 4. marca 2021, ktorým sa mení rozhodnutie 2014/119/SZBP o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (1) a vykonávacieho nariadenia Rady (EÚ) 2021/391 zo 4. marca 2021, ktorým sa vykonáva nariadenie (EÚ) č. 208/2014 o reštriktívnych opatreniach voči určitým osobám, subjektom a orgánom s ohľadom na situáciu na Ukrajine (2) („deviate pozmeňovacie nástroje“ alebo „sankcie 2021“), v rozsahu, v akom sa týkajú žalobcu,
               
            
                  —
               
               
                  žalobca tiež žiada náhradu trov konania
               
            
         Dôvody a hlavné tvrdenia
      
      Na podporu svojej žaloby žalobca uvádza tri žalobné dôvody.
      
                  1.
               
               
                  V prvom žalobnom dôvode sa uvádza, že Rada nepreverila a nemohla preveriť rozhodnutia ukrajinských orgánov, o ktoré sa opierala, keď zaradila žalobcu, v súlade s jeho základnými právami EÚ a právom na účinnú súdnu ochranu.
               
            
                  2.
               
               
                  V druhom žalobnom dôvode sa uvádza, že Rada sa dopustila zjavne nesprávneho posúdenia pri určení, že bolo splnené kritérium pre označenie. Konkrétne Rada akceptovala materiály od úradu ukrajinského generálneho prokurátora bez toho, aby ich riadne preskúmala a/alebo bez toho, aby zohľadnila nepresnosti, na ktoré žalobca poukázal. Rada mala vykonať ďalšie kontroly a vyžadovať ďalšie dôkazy od ukrajinských orgánov na základe vyjadrení žalobcu a dôkazov svedčiacich v jeho prospech, ktoré predložil, ale preskúmanie Rady sa nevykonalo tak, ako to vyžadoval. V dôsledku toho neexistuje dostatočne presný skutkový základ pre sankcie 2021.
               
            
                  3.
               
               
                  V treťom žalobnom dôvode sa uvádza, že žalobcove vlastnícke právo podľa článku 17 ods. 1 Charty základných práv EÚ bolo porušené okrem iného tým, že reštriktívne opatrenia predstavujú bezdôvodné, nepotrebné a neprimerané obmedzenie týchto práv, pretože: (i) neexistuje žiadny náznak toho, že žalobca spreneveril finančné prostriedky a previedol ich mimo územia Ukrajiny; (ii) ukrajinské vnútroštátne opatrenia by boli úplne primerané a dostatočné; a (iii) reštriktívne opatrenia platia už sedem rokov a boli uložené v štádiu vyšetrovania pred začatím súdneho konania, ktoré sa v skutočnosti skončilo alebo prinajmenšom úplne stagnuje.
               
            
         (1)  Ú. v. EÚ L 77, 2021, s. 29.
      
         (2)  Ú. v. EÚ L 77, 2021, s. 2.